промените в разпределенията се извършват по ефективен, недискриминационен и еднакъв начин, следва да се прилагат допълнителни условия за коригиране на безплатното разпределение за подинсталациите, когато равнището на дейност се е увеличило или е намаляло с повече от 15 % в сравнение с историческото равнище на дейност. Средното равнище на дейност следва да бъде определено като средноаритметичната стойност на годишните равнища на дейност за две пълни календарни години на експлоатация. Първата година на изчисляване на средното равнище на дейност следва да бъде първата година от всеки период на разпределяне. Ако при сравнение на историческото равнище на дейност със средното равнище на дейност възниква разлика от повече от 15 %, тогава безплатното разпределение следва да се коригира с точния процент, отговарящ на промяната в равнището на дейност. Ако настъпи последваща промяна в равнището на дейност с над 15 % в същия интервал от 5 %, разпределението следва да остане същото. Ако последващата промяна надхвърля интервала от 5 %, в рамките на който е попаднала предишната корекция (напр. 20—25 %, 25—30 % и т.н.), корекцията в този случай също следва да отговаря на точната промяна в проценти на средното равнище на дейност.
 (8)
 За да се избегне ненужната административна тежест, възможностите за коригиране следва да се разглеждат, винаги когато промените в равнището на дейност на дадена подинсталация биха довели до годишно коригиране на равнището на квотите, разпределени безплатно на тази подинсталация, със 100 квоти или повече.
 (9)
 За да се предотврати манипулирането или злоупотребата със системата и да се гарантира, че промените в разпределенията се извършват по ефективен, недискриминационен и еднакъв начин, новите участници и новите подинсталации следва да се третират по същия начин.
 (10)
 Член 10а, параграф 1 от Директива 2003/87/ЕО изисква преходните хармонизирани мерки за безплатно разпределение на квоти за емисии да се прилагат по начин, който да насърчи намаляването на емисиите на парникови газове и енергийноефективните техники. За да се запазят стимулите за намаляване на емисиите при определянето на допълнителни условия за коригиране на безплатното разпределение за подинсталации, чиято дейност се е увеличила или е намаляла с повече от 15 % в сравнение с историческите равнища на дейност, следва да се вземат предвид и други промени в дейността на подинсталациите, освен свързаните с равнищата на дейност. Те следва да обхващат подобряване на енергийната ефективност, промени в топлоснабдяването, заменяемост на гориво и електроенергия, производство на ценни химикали, промени в производството на винилхлоридния мономер, както и енергийно оползотворяване на отпадъчните газове. С цел максимално използване на подобни стимули за намаляване на емисиите е добре да се помисли за подобни промени на ниво подинсталация.
 (11)
 С цел по-добро съгласуване на производствените промени с безплатното разпределение на квоти квотите за емисии не следва да се издават за подинсталации, които прекратяват дейността си, считано от годината след прекратяването.
 (12)
 Мерките, предвидени в настоящия регламент, са в съответствие със становището на Комитета по изменението на климата,
 ПРИЕ НАСТОЯЩИЯ РЕГЛАМЕНТ:
 Член 1
 Обхват
 Настоящият регламент се прилага за безплатното разпределение на квоти съгласно член 10а от Директива 2003/87/ЕО за периода на търгуване от 2021 до 2030 г.
